
REZUMAT 


Cercetarea se centrează pe relația dintre viaţa, creaţia și conceptul asupra morţii ale 
compozitorului György Ligeti, aşa cum sunt ele revelate într-una dintre cele mai 
reprezentative lucrări ale acestuia. Punctul de plecare este afirmația compozitorului: 
„O anumită dimensiune a muzicii mele poartă amprenta unui timp îndelungat petrecut în 
umbra morţii”. Cercetarea pune Recviemul într-o perspectivă evolutivă a stilului 
compozitorului, trasând o punte de legătură cu celelalte lucrări ale sale care au în centru 
moartea, dar și în contextul general al evoluţiei genului căruia îi aparține. Analiza ia în 
considerare atât părțile corale, cât și pe cele solistice din Recviem, punând în lumină aspecte 
legate de ambitus, tehnici vocale, raportul timbral al vocilor cu instrumentele, subtexte 
retorice și estetice, dar și dialoguri între diverse texturi corale, și în același timp și raporturi 
între static/dinamic, mișcare/stază, efect sonor/mesaj. 

Cuvinte cheie: Ligeti, Requiem, vocalitate, timbru, tehnică 


1 Comunicare științifică prezentată la Conferinţa Internaţională „Ligeti's Legacy in Retrospect” din 
cadrul Festivalului Internaţional A Tribute to György Ligeti in His Native Transylvania, Cluj-Napoca, 2016. 
Text original în limba engleză, tradus în limba română de către autoare. 

O anumită dimensiune a muzicii mele 
poartă amprenta unui timp îndelungat 
petrecut în umbra morții. 

György Ligeti 


Nu mulți dintre compozitorii secolului al XX-lea au fost într-atât de 
generoși și de riguroși în legătură cu descrierea și analizarea propriei creații și a 
tehnicilor de compoziție precum György Ligeti. Interesul mereu crescând cu 
privire la muzica lui Ligeti şi sinuozitățile parcursului său stilistic, racordate la 
câmpurile propriei sale curiozități creatoare, a fost constant alimentat de analize, 
discuții, interviuri ale compozitorului în spațiul public şi în literatura de 
specialitate. Muzicologia specializată în creația și stilul lui Ligeti a decriptat, deja, 
multe dintre enigmele lucrărilor sale, în analize detaliate, în publicaţii analitice, 
monografice şi, cu toate acestea, noi aspecte se aşteaptă încă descoperite, survolând 
perspective diverse asupra moştenirii sale componistice. 

O astfel de perspectivă își propune şi cercetarea de față - din prisma 
vocalităţii, de această dată — fără a încerca să reiterăm cu precădere propriile sale 
remarci asupra lucrării analizate, Requiem, dar pornind de la ele. Este, deci, o 
încercare de a răsfoi paginile scrise de mâna autorului — căci am folosit în analiză 
partitura în facsimil a Requiem-ului — prin ochii interpretului cântăreț: ceea ce vede 
el, ceea ce decodifică din gesturile muzicale, felul în care acesta se poate folosi de 
partitură în maniera unui ghid în procesul de asimilare și configurare a 
conceptului interpretativ. Cu alte cuvinte, scopul este acela de a decripta ce anume 
defineşte expresia (expresivitatea) în viziunea creatoare a lui Ligeti. 

Stilul lui Ligeti a evoluat constant, încă de la primele sale creaţii, de la cel 
bart6kian, la referirea la sistemul dodecafonic liber (pe care nu l-a considerat 
niciodată drept lege de compoziţie în sine), apoi la cel postbartokian, migrând 
treptat spre experimentul cu înălțimile și ritmul, urmat de etapa multiserialismului 
static (în sens larg) și a micropolifoniei, experimentând cu sunetul natural, dar şi cu 
aparaturile electronice şi tehnicile asociate lor, cu instrumentele tradiționale, dar și 
cu surse sonore neconvenţionale. 


1 Lucrarea a fost compusă în perioada primăverii lui 1963 - ianuarie 1965 şi a avut prima audiție 
absolută la 14 martie 1965, la Stockholm, în interpretarea Swedish Radio Choir and Symphony Orchestra, 
dirijor Michael Gielen, soliști Liliana Poli și Barbro Ericson. Ligeti a fost chemat de urgenţă printr-o 
telegramă la Stockholm, pentru a linişti corul și solistele, care s-au declarat „înspăimântaţi” 
(referindu-se, probabil, la dificultatea partiturii, dar şi la orizontul ei expresiv și estetic). A urmat o 
primă înregistrare audio a lucrării, în 1968, cu aceleași soliste, același dirijor, în compania Choir of the 
Bavarian Radio şi Orchestra of the Hesse Radio. În același an, lucrarea a fost de asemenea folosită în coloana 
sonoră a celebrului film 2001: Odiseea spațială, regizat de Stanley Kubrick, alături de alte lucrări din 
creaţia lui Ligeti. Richard Steinitz, György Ligeti, music of the imagination, Northeastern University Press, 
Boston, 2003, p. 138. 

Compozitorul nu s-a temut niciodată să facă pasul înapoi de pe propriul 
drum stilistic evolutiv, atunci când experimentul sonor nu s-a ridicat la altitudinea 
idealului expresiv propus, la care spera. Întregul său parcurs stilistic este definit de 
o căutare simplă și eficientă, și anume aceea a sunetului în sine: „... pentru a 
construi o muzică nouă din nimic, [...] m-am întrebat: ce pot face cu o singură notă? 
Ce pot face cu octava ei? Ce pot face cu un singur interval? Dar cu două? Dar cu 
relații ritmice definite care ar putea constitui fundamentul unui întreg, bazat pe 
ritm și interval.”! 

Ceea ce rămâne, însă, constant de-a lungul acestor turnuri stilistice, este 
dragostea compozitorului pentru vocea cântată, fie solistic, fie coral, mărturisită de 
creaţiile sale. Astfel, prima decadă a activităţii creatoare a lui Ligeti (1946-1955) 
explorează vocea în diversitatea aspectelor ei. Unele dintre creaţiile acestei 
perioade sunt astăzi pierdute, altele, încă în manuscris. Scrie fie lieduri pentru voce 
şi pian, coruri mixte a cappella (în general cu divizii la şase voci), dar şi coruri pe 
voci egale. Demnă de menţionat în această perioadă este şi prima sa încercare de a 
scrie muzică pentru soprană, mezzosoprană şi instrumente, (Bolcsâtăl a Sirig, 1948), 
formulă pe care o va reitera în Requiem, aproape douăzeci de ani mai târziu. 
Din anul 1950 datează și prima lucrare pentru voci soliste și orchestră 
(Român népdalok és táncok pentru soprană, bariton şi orchestră), de asemenea în 
manuscris. 

Începând cu anul 1957, aria sa de interes creator migrează spre muzica 
electronică (Piece electronique, Artikulation), dar şi spre lucrările orchestrale 
monumentale precum Vizi6k, Apparitions, Atmospheres, tendinţă care va culmina în 
1967 cu Lontano. Anii compunerii Requiem-ului determină o nouă turnură stilistică, 
legată de explorarea vocilor solistice în combinaţie cu mici ansambluri 
instrumentale, precum în Aventures şi Nouvelles aventures, pentru a se reîntoarce, în 
cele din urmă, la exprimarea corală a cappella în Lux aeterna (1966). Începând cu 
acest moment, respectiv odată cu finalizarea Requiem-ului, Ligeti va reveni periodic 
la explorarea vocii umane în sens creator. 

Compunerea unui recviem? în perioada anilor '60 era un fapt obișnuit, 
contrar percepției generale că recviemul ar fi un gen îmbătrânit. Conform site-ului 
www.requiemsurvey.org (webmaster: Kees van der Vloed), din cele aproximativ 
3500 de recvieme compuse de-a lungul secolelor, peste 1600 (40%) au fost scrise în 


secolul al XX-lea, la care se adaugă alte peste 500 de recvieme compuse după anul 
2000. Zece dintre recviemele compuse în secolul trecut sunt scrise chiar în 1965, 


1”... in order [...] to build up a new music from nothing, [...] I asked myself: what can I do with a single 
note? what can I do with its octave? what with one interval? what with two intervals? what with 
definite rhythmic relationships which could form the foundations of a whole based on rhythm and 
interval.”. Márton Kerekfy, A "New Music” from Nothing: György Ligeti's Musica ricercata, in: Studia 
Musicologica, Vol. 49, No. 3/4 (Sep., 2008), p. 208. 

2 http://www.regquiemsurvey.org/requiems.php, consultat la 23 mai, 2016. 

printre care se numără și cel al lui Ligeti, iar după 1965 se poate observa chiar o 
creştere a numărului de recvieme, culminând în anul 1995 cu 59 de recvieme 
compuse. 

Requiem-ul lui Ligeti reprezintă un punct de cotitură în stilul său 
componistic, iar circumstanțele creării sale sunt împletite cu propriile sale 
experiențe de viață: membru al unei comunităţi etnice minoritare, supraviețuitor al 
războiului, nevoit să emigreze din ţara natală, toate acestea au condus la 
respingerea politicii din viața şi creaţia sa. Etnic maghiar cu rădăcini evreieşti, 
Ligeti a luptat în cel de-al Doilea Război Mondial și a fost luat prizonier într-un 
lagăr de muncă silnică în 1944. Fratele său, la acea vreme adolescent, a murit în 
lagărul de concentrare de la Mauthausen iar ambii săi părinţi au fost trimiși la 
Auschwitz. În toiul Revoluţiei Maghiare din 1956, Ligeti a fugit la Viena, urmând 
un drum componistic care renega în mod decisiv avangarda postbelică europeană 
şi întorcându-se către public.! Tocmai în acest context trebuie să înțelegem 
cuvintele compozitorului, care declara că a compus Reguiem-ul său „pentru 
întreaga umanitate”, considerându-l cea mai bună lucrare pe care o compusese 
până la acea dată? Ce perspectivă nouă aruncă asupra lucrării această confesiune, 
când ne gândim că prima ei audiție absolută a avut loc într-un concert al cărui 
program mai cuprindea Simfonia a noua de Beethoven! 

Lucrarea este scrisă pentru două voci soliste feminine (o soprană și o 
mezzosoprană), două coruri mixte și orchestră. Cele două coruri au divisi şi 
configurații vocale și tehnice diferite (cinci partide vocale, fiecare cu divisi la 4 voci 
în primul cor, respectiv 5 partide vocale cu divisi la 2 voci fiecare în cel de-al doilea 
cor. De asemenea, partitura stipulează grafic şi amplasamentul pe scenă al 
muzicienilor, după cum urmează: 


Fm 

1 Erkki Salmenhaara, Das musikalische material und seine Behandlungen in den Werken Apparitions,’ 
Atmosphères, Adventures und Requiem von György Ligeti, Regensburg, 1969. 

2 Ligeti descrie secțiunile corale din Recviemul său drept „un val enorm al umanității care imploră” 
(“immeasurable tide of imploring humanity”), în timp ce „procesul absorbției unei voci, ca formă a 
individualului, într-o polifonie densă, împiedică individualul — aici, vocea — să fie auzit, proces ce poate 
fi în mod logic asociat «dezindividualizării»” („the process of absorption of a voice, as form of 
individual, into a dense polyphony, which disallows the individual — here the voice — to be heard, can 
logically be likened to «deindividuation»”). Richard Steinitz, György Ligeti: music of the imagination, 
Northeastern University Press, Boston, 2003, p. 142. 

Fig. 1, poziţia partidelor corale, așa cum apare în partitura generală 

Corul 1 se află în mijlocul ansamblului coral, iar Corul II este plasat, pe 
partide, în lateralele şi în spatele Corului I, ca într-o îmbrăţișare. 

Ambitusurile vocale, atât la partidele solistice cât și la cele două coruri, 
sunt impresionante. Ruptura definitivă între cântarea corală de tip amator și cea 
profesionistă suvenise încă din anii '40, odată cu Cantata nr. 1 de Anton Webern, 
care necesita un cor de cântăreți profesionişti, preferabil toţi cu auz absolut. Încă de 
la acel moment emblematic, majoritatea compozitorilor vremii au crescut constant 
nivelul tehnic şi expresiv necesitat de partiturile corale, varietatea timbrală, 
tehnicile de emisie şi de atac, sunetul însuși al ansamblului coral profesionist, din 
care rezultă şi creşterea spectaculoasă a necesităților de ambitus. 

Requiem-ul lui Ligeti cuprinde patru părţi, descrise de muzicologul Byron 
Adams drept „un Introit sepulcral, un Kyrie vertiginos, un Dies Irae terifiant şi 
un Lacrymosa care te bântuie.”! Se poate observa cu ușurință că cele două soliste 
lipsesc în Kyrie, dar că ele sunt nelipsite în celelalte trei părţi; în schimb, corul este 
implicat în primele trei părți, dar lipseşte în ultima, Lacrymosa; corul dublu este 
implicat doar în secțiunea Dies Irae, care este şi ultima dintre părțile care implică 
corul. 

Elementul generator al structurii întregii lucrări în secțiunile corale este 
cluster-ul de tip „val”, o textură cu aspect general static, dar care „viermuieşte” în 
interior prin intermediul micropolifoniilor. Aproape întreaga partitură corală 
(cu excepția lui Dies irae) se prezintă sub forma unei texturi miriapodice 
micropolifonice, în continuă micro-transformare, jongând cu registrele prin 
intermediul contrastului și gradaţiei, fiind colorată timbral prin texturi alternative 
în orchestră. Ligeti descrie acest tip de textură astfel: „[...] o muzică cu totul închisă 
în ea însăși, eliberată de melodii, în care se află linii separate dar care nu pot fi 
discernute între ele, o muzică ce se schimbă prin transformare graduală aproape ca 
şi cum şi-ar schimba culorile din interior.”2 De-a lungul partiturii, există o luptă 
permanentă între aceste texturi, pe de o parte, și gesturi abrupte, șocante, pe de altă 
parte. 

Efectul sonor care rezultă din aceste texturi — dacă este să ne gândim în 
corelație cu micropolifonia textului — este o lamentație metaforică și hiperbolizantă 
a întregii umanități: mulțimi impresionante de oameni rugându-se împreună într-o 
catedrală alegorică, în care ecoul și reverberaţia sunt orchestra însăşi; fiecare voce 
din această masă enormă de oameni murmură aceeași rugăciune, atât împreună cu 
ceilalți, cât și separat. Acest efect generează un paradox sonor: deși fiecare dintre 


1 Byron Adams, http://americansymphony.org/gyorgy-ligeti-requiem/, consultat la 23 mai, 2016. 

2 ”[...] music wholly enclosed within itself, free of tunes, in which there are separate parts but they are 
not discernable, music that would change through gradual transformation almost as if it changed its 
colour from the inside.” György Ligeti, Ligeti in Conversation with Peter Várnai, Josef Häusler, Claude 
Samuel, and himself, Eulenburg, London, 1983, p. 33. 

cele 20 de divisi vocale sunt în perpetuă mișcare, urmând fiecare modele ritmice 
quasi-repetate, dar diferite, efectul sonor general este cel al unei staze, al unei 
non-mișcări, ca nişte valuri sonore atemporale. Fiecare divizie debutează pe o 
pedală de mini-cluster, care se extinde ca ambitus şi varietate ritmică în mod gradat 
şi care se va rezolva în final pe unison: 


EX. 1, textură micropolifonică corală și rezolvare pe unison 


În mod surprinzător, indiferent cât de disonantă ar fi scriitura, există în 
partitură anumite momente specifice, ca cel precedent, în care putem distinge 
cvarte perfecte sau chiar cvinte perfecte armonice, care poartă rolul unor 
pseudo-cadenţe. Asemenea instanţe survin cu precădere în ultima parte, Lacrimosa. 

Ele tind să aibă un efect liniștitor, de rezolvare pe consonanţă și totuși, oricât de 
familiare urechii sunt aceste intervale, ele sună atât de straniu în contextul piesei. 

Un alt aspect al scriiturii corale în această lucrare este lipsa totală a 
efectelor vocale lipsite de conținut. În schimb, autorul creează sonorități moderne 
şi imaginative din înălțimi şi ritmuri tradiționale, păstrând limbajul şi notația 
partiturii departe de spectrul aleatorismului. Fiecare amănunt de ordin tehnic și 
expresiv este notat cu acuratețe în partitură. Mai mult decât atât, fiind conștient de 
dificultatea extremă a partiturii, compozitorul oferă variante alternative de 
interpretare, mai „rezonabile”, ale unor pasaje. Astfel de variante de tip ossia pot fi 
întâlnite pe aproape fiecare pagină a partiturii. 

În ceea ce priveşte cele două partituri vocale solistice, pe lângă ambitusul 
extins, principala dificultate tehnică constă în egalizarea registrelor, cu atât mai 
mult cu cât fiecare dintre cele două partituri solistice necesită salturi intervalice 
foarte mari, de obicei în pianissimo, sărind peste registrul mediu. În acelaşi timp, 
chiar dacă acest fapt nu este menţionat în mod expres în partitură de către autor, 
emisia non-vibrato este preferabilă, cu precădere în acele secțiuni în care cele două 
voci soliste apar concomitent, așa cum este cazul în Dies irae. 

Partitura vocală implică o paletă dinamică vastă, atât în secțiunile corale, 
cât și în cele solistice, care se întinde de la pppp la ffff şi chiar sffff, culminaţii 
dinamice la care se ajunge fie prin gradaţie, fie prin contrast. Cât despre ambitusul 
vocal solistic, cel al sopranei se extinde de la sib (octava mică) la mi (octava a treia), 
în timp ce cele patru divisi ale partidei corale de bas necesită un ambitus din 
supergravul partidei până la la (în octava a doua, registrul tenorului), în ppp. 
De altminteri, toate partidele vocale necesită ambitusuri care ating; două octave. 

În ceea ce priveşte coloritul şi timbralitatea vocală, ea se întinde de la 
sotto voce și falsetto (inclusiv în divisi corale de bas) către efecte de șoptit și strigat, 
însă autorul recomandă „doch noch mit Gesangstimme” (totuși, cu voce 
cântată”), chiar şi în secțiunile unde indicaţia de expresie este „Mit groesster Kraft 
und Aufregung” („cu cea mai mare intensitate/forță şi agitație/entuziasm”), 
sau „Schreiend” („strigând”), chiar „gehaucht” („aerat”/„emisie pe aer”) sau 
„ausser sich” („în afara sinelui/în exterior”). Paleta expresivă este completată de 
indicaţii precum „Mit grösser Furcht” („cu mare temere”), „Mit grâsster Angst. 
Aufschreiend” („cu cea mai mare frică. Strigând”), dar şi quasi eco, în acele secțiuni 
în care ansamblul coral înconjoară liniile melodice solistice cu un efect de ecou. 
În aceste secțiuni, principalul punct de referință stilistică este vocea lui lisus 
înconjurată de efectul de halou al coardelor în acorduri ţinute din Matthäuspassion 
de Johann Sebastian Bach: 


28 


Ex. 2, efect de ecou în Introitus, p. 5 


Compozitorul sfătuiește în mod repetat în paginile partiturii ca portamento 
să fie evitat pe cât posibil, iar întreruperea bruscă a sunetului („plötzlich 
abbrechen”), cu non-diminuendo să se realizeze fără accent, în încercarea de a 
preîntâmpina obişnuitele obstacole (reflexe greşite de interpretare) interpretative în 
care chiar și corurile profesioniste cad din când în când. Mai mult decât atât, în 
partea Kyrie, versurile Kyrie şi, respectiv, Christe sunt tratate contrapunctic, primul 
purtând indicaţia molto espressivo, în timp ce al doilea poartă indicația opusă, 
non espressivo, im Hintergrund („non espressivo, în plan secund”). 

Cât despre termenii de expresie, varietatea acestora este uluitoare: de la 
molto espressivo, dolcissimo, legatissimo, în partea Introitus, la molto tenero e tranquillo, 
quasi lontano în Kyrie, la estatico (doar pentru partidele solistice), pentru a exploda 
în Dies irae cu indicații precum molto veemente, sinistro, minaccioso, feroce, lugubre 
(în pp). 

Câteodată, partitura corală prevede intervenţii solistice din ansamblu, în 
formaţii de doi sau trei corişti. Aceștia reprezintă veriga de legătură între 
exprimarea solistică și timbralitatea corală și sunt folosiți în acele secțiuni unde 
inteligibilitatea textului este esenţială. În fapt, de-a lungul întregii partituri, Ligeti 
recomandă periodic o atenţie sporită pentru pronunție („deutlich artikulieren”, 
„articulaţie clară”) a textului latin, care trebuie să pătrundă cu claritate. 

Unul dintre cele mai impresionante efecte pe care Ligeti îl foloseşte în 
această partitură este colorarea timbrală vocală: cele două soliste şi corul dublu 
împart același timp și spațiu muzical, aceeași atmosferă, dar nu și același text: 
spre exemplu, corul combină concomitent versuri precum „mors stupebit et 
natura” cu „coget omnes ante thronum”, cel din urmă fiind același cu textul 
sopranei soliste. Klangfarben-ul rezidă de asemenea în dinamica contrastantă, 

trecând abrupt de la fff la ppp, dar şi în golurile de registru: de la registrul 
superacut al vocilor soliste, spre registrele subgrave ale partidelor corale. 
În câmpul expresiv, trecerile sunt de la dolcissimo în liniile solistice, spre tutta la 
forza la cor. Mai mult, contrastul abrupt constă de asemenea și în acompaniamentul 
orchestral raportat la secţiunile corale a cappella: 


EX. 3, Mors stupebit..., Klangfargenmelodie vocal, partitura generală 


Tot la nivelul coloristicii vocale, Ligeti combină silabe din textul latin, 
alternându-le de la o voce solistă la cealaltă, precum în „huic ergo” — unde „er-” 
din ergo — este cântată de soprană în registrul superacut pe sunetul do (octava a 
treia), în timp ce silaba „-go” din același cuvânt este continuată de mezzosoprană 
în registrul grav, pe sunetul si (octava mică), ambele sunete fiind în pp. Aceleași 
note, de asemenea în tehnică Klangfarben, sunt dublate, mai întâi de flaut, apoi de 
corn. 

Un alt aspect al expresivităţii îl reprezintă trecerea graduală dinspre sotto 
voce spre voce ordinario, de la şoaptă la voce plină, combinându-le pe acestea și prin 
juxtapunere şi suprapunere. 

Ligeti demonstrează aceeași atenţie pentru atacul şi încheierea sunetului 
vocal, atât în secțiunile solistice cât şi în cele corale. Se pot observa, pe parcursul 
partiturii, indicaţii precum „unmerklich einsetzen” („atacând pe nesimţite”) sau 
„Sehr weich einsetzen” („atacând foarte moale”) şi „morendo ... niente”, în contrast 
cu „plötzlich aufhören, wie abgerissen” („încheind brusc, ca şi rupt”) sau 
„plötzlich abbrechen” („întrerupe brusc”). 

În concluzie, să reiterăm faptul că autorul ştie atât de bine cât de dificilă 
este partitura sa, oferind la tot pasul soluţii alternative, dar în același timp solicită 

ca partitura sa să fie interpretată cu acuratețe în cele mai mici detalii (cu precădere 
în ceea ce priveşte intonația, în acele secţiuni pe care le compozitorul le evidenţiază 
în partitură), fapt care denotă ideea că acesta nu se aşteaptă ca partitura sa să fie 
interpretată cu acuratețe în toate secțiunile, datorită dificultății ei extreme. 
Dar virtutea esenţială a partiturii o constituie echilibrul între tehnică şi expresie şi, 
cu atât mai mult, notația orientată spre detaliu dar care ţine cont de macrostructura 
întregii lucrări. Ambitusurile și paleta dinamică ale vocii cântate sunt 
impresionante, după cum mărturisesc notaţiile pe partitură ale autorului. În cele 
din urmă, vocile își găsesc ecoul în orchestră, astfel că sonoritatea celei din urmă 
oferă permanent repere de orientare pentru voci şi servește în procesul de 
contrapunctare a acestora. Structurile ritmice sunt pe cât de complexe, pe atât de 
dificil de interpretat cu acuratețe. Nu imposibil, dar atât de aproape de imposibil... 

La momentul compunerii acestui Requiem, aşa cum muzicologul Byron 
Adams se exprimă cu privire la conceptul componistic al lui Ligeti, „comunicarea 
cu publicul devenise de importanţă esenţială. Unul dintre rezultatele conceptului 
său estetic este acela că Ligeti a creat un Requiem care—prin toate tehnicile lui 
inovatoare şi sonoritatea cu totul specifică—se înscrie în marea tradiție a 
recviemelor de Mozart, Berlioz și Verdi.”! 

